b'\n_START_ARTICLE_\nDonn Alan Pennebaker\n_START_SECTION_\nBakgrunn\n_START_PARAGRAPH_\nPennebaker ble f\xc3\xb8dt som s\xc3\xb8nn av Lucille Levick (pikenavn Deemer) og John Paul Pennebaker, som var profesjonell fotograf._NEWLINE_Pennebaker tjenestegjorde i U.S. Navy under andre verdenskrig. Han studerte deretter ingeni\xc3\xb8rfag ved Yale University og arbeidet s\xc3\xa5 som ingeni\xc3\xb8r. Han grunnla Electronics Engineering (som produserte det f\xc3\xb8rste datasystemet for flybilletreservasjoner) f\xc3\xb8r han gikk til filmen.\n_START_SECTION_\nFilmkarriere\n_START_PARAGRAPH_\nPennebaker lot seg inspirere av den eksperimentelle filmskaperen Francis Thompson og redigerte sin f\xc3\xb8rste film, Daybreak Express, i 1953, som tok et utgangspunkt i Duke Ellingtons musikkstykke ved samme navn. Den er det f\xc3\xb8rste eksempel p\xc3\xa5 Pennebakers blanding av dokumentariske og eksperimentelle teknikker. If\xc3\xb8lge Pennebaker viste han Ellington filmen og Ellington svarte med \xc3\xa5 gi ham en plate._NEWLINE_Tidlig p\xc3\xa5 1960-tallet grunnla Pennebaker (kjent som \xc2\xabPenny\xc2\xbb blant venner), sammen med Richard Leacock og Robert Drew, filmselskapet Drew Associates. I 1963 forlot Leacock og Pennebaker selskapet for \xc3\xa5 grunnlegge sitt eget produksjonsselskap. Senere arbeidet Pennebaker ofte sammen med sin hustru Chris Hegedus. Deres selskap, Pennebaker Hegedus Films, har laget en rekke innflytelsesrike filmer. Disse ble ofte gjort med et h\xc3\xa5ndholdt kamera, typisk med fortellerstemme lagt over og intervjuer framfor direkte dokumentasjon av hendelser._NEWLINE_Pennebaker gjorde en viktig innsats innen dokumentarfilmmediets teknikk og er kjent for sitt samarbeid med musikere og musikkgrupper innom vidt forskjellige sjanger. Blant musikerne finnes Bob Dylan (Dont Look Back), David Bowie (Ziggy Stardust & The Spiders from Mars) og Depeche Mode (101).'